৩ দিনের মধ্যেই মজুরি পাবেন ১০০ দিনের কর্মীরা, আশ্বাস ফিরহাদের

কলকাতা: ১০০ দিনের কাজের (wages issue) নিয়ে কেন্দ্র-রাজ্য দ্বন্দ্বের আবহেই শনিবার উত্তপ্ত হয়ে ওঠে কলকাতা পুরনিগমের ( Kolkata Municipal Corporation ) মাসিক অধিবেশন। জানুয়ারি থেকে শহরের প্রায় ১৫ হাজার ১০০ দিনের কর্মী মজুরি পাননি বলে অভিযোগ ওঠে। এই পরিস্থিতিতে বিজেপির মীনাদেবী পুরোহিত ও সিপিএমের (CPM ) নন্দিতা রায় একযোগে রাজ্যের বিরুদ্ধে সরব হন। তাঁদের বক্তব্য, দীর্ঘদিন বেতন না মেলায় শ্রমিকরা চরম দুরবস্থার মধ্যে রয়েছেন। জবাবে মেয়র ফিরহাদ হাকিম জানান, যান্ত্রিক সমস্যার কারণে মজুরি আটকে আছে, তবে আগামী তিন দিনের মধ্যে তা মিটিয়ে দেওয়া হবে।

মেয়রের আশ্বাসের পরেও বিতর্ক থামেনি। নন্দিতা রায় স্পষ্ট বলেন, “প্রতি মাসে নির্দিষ্ট দিনে যেন শ্রমিকদের বেতন অ্যাকাউন্টে ঢোকে, তা নিশ্চিত করতে হবে।” মেয়রও স্বীকার করেন, এই সমস্যা রুখতে তিনি পৃথক ফান্ড তৈরির প্রস্তাব দিয়েছিলেন, যা অর্থ দফতর নাকচ করেছে। অন্যদিকে, বিজেপি কাউন্সিলর মীনাদেবী পুরোহিত দাবি তোলেন, শুধু বকেয়া মজুরি নয়, বরং বেতন বৃদ্ধির বিষয়েও সিদ্ধান্ত নিতে হবে। এ নিয়ে পাল্টা বক্তব্য রাখেন মেয়র।

আরও পড়ুন: চৈত্রের বৃষ্টি নামতেই শহরে শীতের আমেজ! কতদিন চলবে বৃষ্টি?

ফিরহাদ হাকিম কেন্দ্রীয় সরকারের বিরুদ্ধে তোপ দেগে বলেন, “১০০ দিনের প্রকল্পের ১ লাখ ৭০ হাজার কোটি টাকা যদি কেন্দ্র রাজ্যকে দেয়, তাহলে আমি মজুরি দ্বিগুণ করে দেব। আগে কেন্দ্রকে টাকা দিতে বলুন।” তিনি অভিযোগ করেন, উত্তরপ্রদেশ দুর্নীতি করেও কেন্দ্রীয় টাকা পেয়ে গিয়েছে, অথচ বাংলা বৈধ নথি জমা দেওয়ার পরও অর্থ আটকে রাখা হয়েছে। বিজেপি কাউন্সিলররা পাল্টা দুর্নীতির অভিযোগ তোলেন, যা মেয়র খারিজ করে দেন।

এদিকে, অর্থ দফতরের সূত্রে জানা গেছে, ১০০ দিনের প্রকল্পের অর্থপ্রদানের বিষয়টি রাজ্য ও কেন্দ্রীয় সরকারের সমঝোতার উপর নির্ভর করছে। যদিও পুরনিগম আশ্বাস দিয়েছে, শহুরে রোজগার যোজনার অধীনে তিন দিনের মধ্যে শ্রমিকদের টাকা দিয়ে দেওয়া হবে। তবে বিরোধীরা আশঙ্কা করছেন, প্রতিশ্রুতি বাস্তবায়িত না হলে ফের আন্দোলন শুরু হবে।